
PËR DISA NDRYSHIME NË VENDIMIN NR. 99, DATË 27.2.2019, TË KËSHILLIT TË MINISTRAVE, “PËR KRIJIMIN, MËNYRËN E ORGANIZIMIT E TË FUNKSIONIMIT TË DREJTORISË SË PËRGJITHSHME TË ARSIMIT PARAUNIVERSITAR”

Në mbështetje të nenit 100 të Kushtetutës, të neneve 25, 70 e 71, të ligjit nr. 69/2012, “Për sistemin arsimor parauniversitar në Republikën e Shqipërisë”, të ndryshuar, dhe të nenit 6, të ligjit nr. 90/2012, “Për organizimin dhe funksionimin e administratës shtetërore”, me propozimin e ministrit të Arsimit dhe Sportit, Këshilli i Ministrave

VENDOSI:

I. Në vendimin nr. 99, datë 27.2.2019, të Këshillit të Ministrave, bëhen këto ndryshime:
1. Në titull dhe kudo në përmbajtje të vendimit, emërtimi “Drejtoria e Përgjithshme e Arsimit Parauniversitar” zëvendësohet me “Agjencia Kombëtare e Arsimit Parauniversitar” dhe akronimi “DPAP” zëvendësohet me “AKAP”.
2. Kudo në përmbajtjen e vendimit, emërtimi “Ministria e Arsimit, Sportit dhe Rinisë” zëvendësohet me “Ministria e Arsimit dhe Sportit”.
3. Në kreun III bëhen ndryshimet e mëposhtme:
a) Shkronja “a”, e pikës 1, ndryshohet, si më poshtë vijon:
 “a) nivel qendror, nëpërmjet agjencisë kombëtare;”.
b) Pika 5 ndryshohet, si më poshtë vijon:
 “5. AKAP-ja drejtohet nga drejtori i përgjithshëm, i cili organizon dhe drejton të gjithë veprimtarinë e agjencisë kombëtare dhe përgjigjet përpara ministrit. Drejtori i përgjithshëm emërohet dhe lirohet nga ministri. Drejtori i përgjithshëm mbështetet nga 1 (një) zëvendësdrejtor i përgjithshëm, i cili emërohet me të njëjtat procedura si drejtori i përgjithshëm.”.
c) Në pikën 6, fjalët “... drejtorisë së përgjithshme në nivel qendror ...” zëvendësohen me “... agjencisë kombëtare ...”. 
ç) Në pikën 8, fjalët “Drejtoria qendrore ...” zëvendësohen me “Agjencia kombëtare ...”. 
II. Ngarkohen Ministria e Arsimit dhe Sportit dhe Departamenti i Administratës Publike për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Edi Rama

 





